Document ID: 31999R1470

ΚΑΝΟΝΙΣΜΟΣ (ΕΚ) αριθ. 1470/1999 ΤΗΣ ΕΠΙΤΡΟΠΗΣ
της 5ης Ιουλίου 1999
για την τροποποίηση του κανονισμού (ΕΟΚ) αριθ. 3201/90 περί των λεπτομερειών εφαρμογής για το χαρακτηρισμό και την παρουσίαση οίνων και γλευκών σταφυλής
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 822/87 του Συμβουλίου, της 16ης Μαρτίου 1987, για την κοινή οργάνωση της αμπελοοινικής αγοράς(1), όπως τροποποιήθηκε τελευταία από τον κανονισμό (ΕΚ) αριθ. 1627/98(2), και ιδίως το άρθρο 72 παράγραφος 5,
Εκτιμώντας:
(1) ότι ο κανονισμός (ΕΟΚ) αριθ. 2392/89 του Συμβουλίου(3), όπως τροποποιήθηκε τελευταία από τον κανονισμό (ΕΚ) αριθ. 1427/96(4), καθόρισε τους γενικούς κανόνες για το χαρακτηρισμό και την παρουσίαση των οίνων και των γλευκών σταφυλής·
(2) ότι ο κανονισμός (ΕΟΚ) αριθ. 3201/90 της Επιτροπής(5), όπως τροποποιήθηκε τελευταία από τον κανονισμό (ΕΚ) αριθ. 2770/98(6), προβλέπει τις λεπτομέρειες εφαρμογής για το χαρακτηρισμό και την παρουσίαση των οίνων και των γλευκών σταφυλής·
(3) ότι η Μολδαβία υπέβαλε αίτηση· ότι, κατά συνέπεια, πρέπει να προβλεφθεί ώστε οι οίνοι καταγωγής Μολδαβίας να μπορούν να φέρουν την ονομασία μιας ποικιλίας οιναμπέλου, η οποία να είναι εγγεγραμμένη στον κατάλογο που εμφαίνεται στο παράρτημα IV, ακόμη και αν ο σχετικός οίνος προέρχεται μόνο κατά 85 % από σταφύλια που προέρχονται από την ποικιλία της οποίας φέρει το όνομα, υπό τον όρο ότι αυτή είναι καθοριστική για τα χαρακτηριστικά του εν λόγω οίνου·
(4) ότι η Ιταλία ζήτησε να προστεθεί ένα νέο συνώνυμο, το οποίο χρησιμοποιείται κατά παράδοση στη χώρα αυτή, στο παράρτημα ΙΙΙ του κανονισμού (ΕΟΚ) αριθ. 3201/90· ότι δικαιολογείται να δοθεί ευνοϊκή συνέχεια στο εν λόγω αίτημα·
(5) ότι η Αργεντινή ζήτησε προσαρμογές στο παράρτημα IV του κανονισμού (ΕΟΚ) αριθ. 3201/90 όσον αφορά την εγγραφή μιας νέας ποικιλίας αμπέλου και των συνωνύμων της που χρησιμοποιούνται στην εν λόγω χώρα· ότι δικαιολογείται να δοθεί ευνοϊκή συνέχεια στο εν λόγω αίτημα·
(6) ότι η Ινδία υπέβαλε αίτηση προκειμένου η εν λόγω χώρα να προστεθεί στον κατάλογο των τρίτων χωρών που εμφαίνονται στα παραρτήματα ΙΙ και IV του κανονισμού (ΕΟΚ) αριθ. 3201/90· ότι δικαιολογείται να δοθεί ευνοϊκή συνέχεια στο εν λόγω αίτημα·
(7) ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης οίνων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 3201/90 τροποποιείται ως εξής:
1. Στο άρθρο 13 παράγραφος 2 στοιχείο β) προστίθεται η ακόλουθη περίπτωση: "- τη Μολδαβία".
2. Τα παραρτήματα ΙΙ, ΙΙΙ και IV του κανονισμού (ΕΟΚ) αριθ. 3201/90 τροποποιούνται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 5 Ιουλίου 1999.

Labels: 3
17